Lokal økonomi

Sådan fungerer det

I få byer verden over er der en blandingsøkonomi uden om det økonomiske system, som vi kender det. Indføring af et alternativt betalingsmiddel, altså en egen økonomi, har som mål at skabe sammenhold, forhindre butiksdød og være uafhængig af det økonomiske system.

Det kaldes komplementær økonomi og består af markeds- og socialøkonomi. Økonomien er lokalt baseret, og argumentet for dens succes er, at økonomien er mindre sårbar over for konjunktursvingninger end det nuværende økonomiske system.

I Danmark er Nationalbanken eneberettiget til at udstede penge, og i stedet har eksemplerne på komplementær økonomi gået på, at man ikke udsteder penge, men lånebeviser, gavekort eller genbrugskvitteringer. Generelt har de alternative betalingsmidler samme værdi med den danske krone, og den kan hæves i et servicecenter, der stiller sikkerhed for, at pengesedlerne til enhver tid kan veksles til danske kroner.

På Djursland arbejder foreningen Betal med Djurs på at indføre sit eget betalingsmiddel, kaldet djurs. Transaktioner med djurs skal være underlagt de samme skatteregler, som gælder transaktioner med danske kroner. Foreningen planlægger et gebyr på 5 procent, når man veksler fra djurs til danske kroner, og overskuddet skal gå til lokale projekter, der har et bæredygtigt, socialt eller kulturelt formål.

Vis mere